It-tqassim tal-qassisin Ulied Aron kienu mqassma hekk: Ulied Aron kienu: Nadab, Abiħu, Elgħażar u Itamar. Nadab u Abiħu mietu qabel missierhom, u ma kellhomx tfal, għalhekk Elgħażar u Itamar għamluha ta' qassisin. David bl-għajnuna ta' Sadok minn ulied Elgħażar, u Aħimelek minn ulied Itamar, qassamhom skont ix-xogħol tagħhom fis-servizz. U billi fost ulied Elgħażar instabu kapijiet irġiel aktar milli minn fost ulied Itamar, qassmuhom hekk: minn ulied Elgħażar, skont il-kapijiet ta' dar missirijiethom, sittax-il wieħed; u lil ulied Itamar, skont id-djar ta' missirijiethom, tmienja. Qassmuhom bix-xorti, wieħed bħall-ieħor, għax kien hemm prinċpijiet tas-santwarju u prinċpijiet ta' Alla, kemm minn ulied Elgħażar kemm minn ulied Itamar. Semajja bin Netanjel, l-iskriba, minn Levi, kitibhom quddiem is-sultan u l-prinċpijiet, u Sadok, il-qassis, u Aħimelek bin Ebijatar, u l-kapijiet tad-djar ta' missirijiet il-qassisin u l-Leviti; dar waħda kienet magħżula għal Elgħażar, u oħra għal Itamar. L-ewwel xorti li telgħet messet lil Ġeħojarib; it-tieni lil Ġedajja; it-tielet lil Ħarim; ir-raba' lil Segħorim; il-ħames lil Malkija; is-sitta lil Mijjamin; is-seba' lil Ħakkus; it-tmienja lil Abija; id-disa' lil Ġożwè; l-għaxra lil Sekanija; il-ħdax lil Eljasib; it-tnax lil Ġakim; it-tlittax lil Ħuffa; l-erbatax lil Ġesebab; il-ħmistax lil Bilga; is-sittax lil Immer; is-sbatax lil Ħeżir; it-tmintax lil Ħaffisses; id-dsatax lil Petaħija; l-għoxrin lil Eżekjel; il-wieħed u għoxrin lil Ġakin; it-tnejn u għoxrin lil Gamul; it-tlieta u għoxrin lil Delaja; l-erbgħa u għoxrin lil Magħżija. Hekk qassmuhom għax-xogħol li kellhom jagħmlu fis-servizz tagħhom meta jidħlu f'dar il-Mulej, skont ma jkun imisshom kif qassamhom Aron missierhom fuq l-ordni tal-Mulej, Alla ta' Iżrael. Il-bqija ta' wlied Levi kienu: minn ulied Għamram: Subajel; minn ulied Subajel: Ġeħdija ta' Reħabija; minn ulied Reħabija; Issija, il-kap. Mill-Isħarin: Selomot; minn ulied Selomot: Ġaħat. U minn ulied Ħebron: Ġerija, il-kap; Amarija, it-tieni; Ġaħsijel, it-tielet; Ġekamgħam, ir-raba'. Minn ulied Għużżijel: Mika; u minn ulied Mika: Samur. Ħu Mika: Issija; u minn ulied Issija: Żakkarija. Ulied Merari: Maħli u Musi. Ulied Ġagħżija: Benu. Ulied Merari, minn Għużżijel: Benu, Soħam, Żakkur, u Għibri. Minn Maħli: Elgħażar, li ma kellux tfal. Minn Kis, ulied Kis; Ġeraħmijel. U wlied Musi: Maħli, Għeder, Ġerimot. Dawn kienu wlied il-Leviti, skont id-djar ta' missirijiethom. Dawn ukoll tellgħu x-xorti bħal ħuthom ulied Aron, quddiem is-sultan David, Sadok u Aħimelek, u l-kapijiet tal-familja tal-qassisin u l-Leviti mill-kapijiet il-kbar sa ħuthom iż-żgħar.